የኮሮናቫይረስ ስርጭት አሁንም አሳሳቢ ሆኖ ቀጥሏል፡፡
በተለያዩ ሀገራት የኮሮናቫይረስ ስርጭት አሁንም አሳሳቢ ነው፤ የመሪዎች በትኩረት አለመሥራት ደግሞ ይበልጥ አሳሳቢ ሆኗል፡፡የኢራኑ ፕሬዝዳንት ሀሰን ሮሀኒ 25 ሚሊዮን ሰዎች በግዛታቸው በቫይረሱ ሊያዙ እንደሚችሉና ሌሎች 35 ሚሊዮን ሰዎች ደግሞ በቫይረሱ የመያዝ ስጋት ውስጥ እንደሆኑ በሀገሪቱ የቴሌቪዥን ጣቢያ መናገራቸውን አልጀዚራ ዘግቧል፡፡ ሮሀኒ ተናገሩት የተባለው የሀገሪቱን የጤና ሚኒስቴር አዲስ መረጃ መሠረት አድርገው እንደሆነም ተዘግቧል፤ ይህም ከዚህ ቀደም ኢራን አረጋገጥኩት ካለችው 269 ሺህ 440 በእጅጉ የላቀ አሐዝ መሆኑን ነው አልጀዚራ ያመለከተው፡፡ 80 ሚሊዮን ገደማ ሕዝብ ያላት ኢራን በቫይረሱ ከፍተኛ ጉዳት እንደደረሰባትም እየተዘገበ ነው፡፡በጆን ሆፕኪንስ ዩኒቨርሲቲ መረጃ መሠረት በዓለም ላይ ቫይረሱ እንዳለበቸው የተረጋገጠበቸው ሰዎች ቁጥር ከ14 ሚሊዮን አልፏል፤ 7 ነጥብ 8 ሚሊዮኑ ደግሞ አገግመዋል፤ ከ600 ሺህ በላይ ደግሞ ሕይወታቸው አልፏል፡፡ የኢራን አዲስ መረጃ ሲጨመር ግን ከእጥፍ በላይ ሊሆን እንደሚችል ይገመታል፡፡የዓለም ጤና ድርጅት እንዳሳሰበው በየ24 ሰዓታቱ 237 ሺህ 743 ሰዎች አዲስ በቫይረሱ እንደተያዙ እየተረጋገጠ ነው፡፡በአሜሪካ ከ3 ሚሊዮን 770 ሺህ በላይ ሰዎች በቫይረሱ ተይዘዋል፤ ያም ሆኖ ፕሬዝዳንት ትራምፕ ጭምብል ልበሱ ማለት እንኳ አለመፈለጋቸው ግርምት ፈጥሯል፡፡ ብራዚል ከ2 ሚሊዮን 49 ሺህ የበለጡ ሰዎች ተይዘውባታል፤ ብሬዝዳንት ቦልሶናሮን ጨምሮ፤ ጥንቃቄያቸው ግን ከዚህ ግባ የሚባል አልሆነም፡፡ በህንድም ከ1 ሚሊዮን 44 ሺህ በላይ ሰዎች የኮሮናቫይረስ እንደተገኘባቸው መረጋገጡን አልጀዚራ ዘግቧል፡፡ 